b'\n_START_ARTICLE_\nNye Sverige\n_START_PARAGRAPH_\nNye Sverige eller Nya Sverige var en svensk koloni p\xc3\xa5 1600-tallet i Nord-Amerika i de n\xc3\xa5v\xc3\xa6rende amerikanske delstatene Delaware, Pennsylvania og New Jersey. Kolonien eksisterte i 17 \xc3\xa5r fra 29. mars 1638 til september 1655. Innbyggertallet var 358 i 1654, etter erobringen av Fort Casimir.\n_START_SECTION_\nDen f\xc3\xb8rste koloniseringen, 1638\n_START_PARAGRAPH_\nSverige hadde under tredve\xc3\xa5rskrigen stadig behov for \xc3\xb8kte inntekter for \xc3\xa5 finansiere felttogene p\xc3\xa5 kontinentet. \xc3\x89n utvei var \xc3\xa5 underlegge seg omr\xc3\xa5der der Sverige kunne f\xc3\xa5 privilegier p\xc3\xa5 handel og tollinnkreving; dette var s\xc3\xa6rlig effektivt i Nord-Tyskland og Baltikum. Et alternativ som mange stater fors\xc3\xb8kte p\xc3\xa5 1600-tallet, var \xc3\xa5 skaffe seg oversj\xc3\xb8iske kolonier. I 1636 ble det dannet et svensk-nederlandsk kompani som skulle etablere svenske kolonier og handelsstasjoner i Nord-Amerika. Det var finansiert halvt av nederlandske kj\xc3\xb8pmenn og halvt av h\xc3\xb8yadelige svensker med rikskansler Axel Oxenstierna i spissen. Etableringen var et paradoks, siden de svenske koloniene i Nord-Amerika kom til \xc3\xa5 ligge i stadig konflikt med nederlendere._NEWLINE_Kompaniet utrustet to skip, \xc2\xabCalmare Nyckel\xc2\xbb og \xc2\xabF\xc3\xa5gel Grip\xc2\xbb, bemannet halvt av svensker og halvt av nederlendere. Lederen for ekspedisjonen var nederlenderen Peter Minuit, som var godt kjent i Nord-Amerika, og som i 1624 hadde kj\xc3\xb8pt Manhattan fra indianerne for litt t\xc3\xb8y, noen glassperler og en flaske brennevin._NEWLINE_Etter \xc3\xa5 ha seilt over Atlanterhavet kj\xc3\xb8pte ekspedisjonen i 1638 land fra indianerne ved Delaware-elven, kalt Nye Sverige eller Nova Suecia. Ekspedisjonen var s\xc3\xa5 svakt bemannet at samarbeid med indianerne var livsn\xc3\xb8dvendig. Det ble bygget et fort ved bielven Minquas Kill, til de nederlandske nabokolonistenes store irritasjon. Det ble kalt Fort Christina etter den dav\xc3\xa6rende svenske dronningen._NEWLINE_I l\xc3\xb8pet av 1638 og 1639 forlot ekspedisjonens to skip kolonien og etterlot 26 menn under ledelse av M\xc3\xa5ns Nilsson Kling til \xc3\xa5 forsvare Nye Sverige og Fort Christina. Peter Minuit forsvant i en storm i Karibia.\n_START_SECTION_\nNy kontakt med Sverige\n_START_PARAGRAPH_\nI april 1640 kom Calmare Nyckel tilbake med en ny kommandant for Nye Sverige, Peter Holl\xc3\xa4nder Ridder. Han brakte med seg en prest, noen soldater og flere kolonister. Besetningen p\xc3\xa5 Fort Christina hadde latt fortet forfalle etter at den ble etterlatt til seg selv i 1639, men Ridder fikk reparert og forsterket det, og bygget nye hus og en kirke._NEWLINE_Ridder var en ekspansiv leder, og fra indianerne kj\xc3\xb8pte han nytt land langs Delawareelven, slik at den svenske kolonien etterhvert ble 20 mil lang. Hensikten med landkj\xc3\xb8pene var \xc3\xa5 skaffe seg monopol p\xc3\xa5 handelen med indianerne, som kolonien hele tiden hadde et godt forhold til. Forholdet til nederlenderne ble derimot bare d\xc3\xa5rligere; rett etter at Ridder kom til Nye Sverige, ble en svensk sm\xc3\xa5b\xc3\xa5t beskutt med kanon fra et nederlandsk fort. Det var den samme striden om handelspriviliger som utspilte seg i st\xc3\xb8rre skala i Europa._NEWLINE_Kolonikompaniet ble etterhvert helt overtatt av svenskene, og ny kapital ble skutt inn. I februar 1643 kom det ytterligere to skip fra Sverige, \xc2\xabFama\xc2\xbb og \xc2\xabSvanen\xc2\xbb, med soldater og kolonister som skulle overta etter nederlenderne som inntil da hadde v\xc3\xa6rt med og bemannet fortet. Med p\xc3\xa5 skipene var en ny guvern\xc3\xb8r for kolonien, Johan Printz. I tillegg til den eksisterende indianerhandelen hadde han f\xc3\xa5tt instruks om \xc3\xa5 sette i gang dyrking av tobakk, vin og silke, og \xc3\xa5 drive fiske og utvinning av salt._NEWLINE_Ett \xc3\xa5r senere kom det enda en ekspedisjon fra Sverige, men fra v\xc3\xa5ren 1644 til h\xc3\xb8sten 1646 var det ingen kontakt med hjemlandet.\n_START_SECTION_\nSvensk ekspansjon\n_START_PARAGRAPH_\nMellom 1646 og 1648 kom det to skip til Nye Sverige (\xc2\xabGyllene Hajen\xc2\xbb og \xc2\xabSvanen\xc2\xbb). Samtidig satte Printz i gang en ekspansiv politikk i den lille kolonien. M\xc3\xa5let var \xc3\xa5 overta kontrollen med handelen langs Delaware-elven p\xc3\xa5 bekostning av de mer tallrike nederlenderne._NEWLINE_Han anla Fort \xc3\x84lvsborg s\xc3\xb8r i kolonien n\xc3\xa6r en engelsk bosetning. Den skulle avverge en eventuell trussel fra engelskmennene, samtidig som den skull stenge innl\xc3\xb8pet til Delawareelven. Nord i kolonien anla han fortene Nya G\xc3\xb6teborg, Nya Vasa og Nya Korsholm. Det ble bygget smier, en kirke og et \xc3\xb8lbryggeri, og nytt land ble dyrket opp._NEWLINE_Det hadde n\xc3\xa5 utviklet seg en regul\xc3\xa6r maktkamp mellom svenskene og nederlenderne, situasjonen sto og vippet. I 1649 sendte Sverige ut skipet \xc2\xabKattan\xc2\xbb, godt utstyrt med b\xc3\xa5de kolonister, soldater og v\xc3\xa5pen. Hadde det n\xc3\xa5dd frem, ville stillingen sannsynligvis ha utviklet seg i svensk fav\xc3\xb8r. Dessverre for svenskene grunnst\xc3\xb8tte skipet p\xc3\xa5 veien og ble plyndret av spanjoler. I stedet var det nederlenderne som tok initiativet, og i 1651 anla de det sterke fortet Fort Casimir nedenfor Fort Christina. Dermed var svenskene i realiteten stengt inne ved Delaware-elven.\n_START_SECTION_\nKolonien g\xc3\xa5r til grunne\n_START_PARAGRAPH_\nFort Casimir hindret svenskene i \xc3\xa5 drive den livsn\xc3\xb8dvendige handelen med indianerne, og i 1652 slo ogs\xc3\xa5 avlingene feil p\xc3\xa5 grunn av mye regn. Det gikk utforbakke med kolonien. Spenningen mellom den harde guvern\xc3\xb8r Printz og kolonistene \xc3\xb8kte, og i august 1653 ble en av de ledende kolonistene, Anders J\xc3\xb6nsson, henrettet etter anklage om forr\xc3\xa6deri. Situasjonen ble s\xc3\xa5 tilspisset at Printz i oktober dro tilbake til Sverige med familien sin. Ny guvern\xc3\xb8r ble hans svoger Johan Papegoja._NEWLINE_I mai 1654 skjedde det noe som m\xc3\xa5 ha fortonet seg som et mirakel for de svenske kolonistene: Det store orlogsskipet \xc2\xab\xc3\x96rnen\xc2\xbb seilte inn i Delaware-elven, og en del av mannskapet inntok 21. mai Fort Casimir omtrent uten motstand. Fortet endret navn til Trefaldigheten, siden det ble overtatt p\xc3\xa5 Trefoldighetss\xc3\xb8ndagen. Plutselig var svenskene herrer langs Delaware, og flere av de nederlandske kolonistene m\xc3\xa5tte sverge lydighet til den svenske kronen._NEWLINE_Ombord p\xc3\xa5 \xc2\xab\xc3\x96rnen\xc2\xbb var ogs\xc3\xa5 Johan Risingh, som ble Nye Sveriges siste guvern\xc3\xb8r. Han kj\xc3\xb8pte nytt land fra indianerne helt ned til Chesapeake Bay og fikk skikk p\xc3\xa5 kolonien igjen. Utenfor befestningen i Fort Christina anla han en ny by, Christinehamn._NEWLINE_Dette ble mer enn de langt tallrikere nederlenderne i den nye verden kunne godta, og det ble sendt styrker mot Nye Sverige b\xc3\xa5de over land og sj\xc3\xb8. Fortet Trefaldigheten ga seg uten kamp 2. september 1655, og 15. september ga Fort Christina seg. Dermed var svensk herred\xc3\xb8mme i det n\xc3\xa5v\xc3\xa6rende USA over for alltid, selv om mange av de svenske kolonistene ble v\xc3\xa6rende. _NEWLINE_En stor del av kolonistene var finner fra det dav\xc3\xa6rende \xc3\xb8stre Sverige. De svenske og finske nybyggerne var de f\xc3\xb8rste europeerne som bygget hus av lafteverk i Nord-Amerika.\n_START_SECTION_\nDemografi\n_START_PARAGRAPH_\nI 1654 var innbyggertallet 70, f\xc3\xb8r \xc2\xab\xc3\x96rnen\xc2\xbb ankom med omtrent 250 passasjerer (deriblant tidligere innbyggere som doktor Timen Stiddem)._NEWLINE_Totalt 600 personer ankom kolonien fra Sverige.'